শরীরে দানা বেঁধেছে মারণ রোগ! হাসপাতালে ভর্তি বিশ্বজয়ী ক্রিকেটার

ওয়েব ডেস্ক: কখনও ভয় পাননি, কখনও পিছিয়ে আসেননি, যুদ্ধে হারার প্রবণতা নেই বললেই চলে। যেমনটা ছিলেন মাঠে, ততটাই সাহসী তিনি হাসপাতালের বিছানাতেও। তাই বারংবার ক্যানসারকে (Cancer) হারিয়ে উঠে দাঁড়িয়েছেন অস্ট্রেলিয়ার (Australia) প্রাক্তন অধিনায়ক মাইকেল ক্লার্ক (Michael Clarke)। এবারেও হয়তো সেই লড়াই তিনি জিততে চলেছেন। ত্বকের ক্যানসারে আক্রান্ত হয়েও সচেতনতার বার্তা দিলেন ক্লার্ক। ঠিক যেভাবে মাঠের মধ্যে একটা গোটা দলকে পরিচালনা করতেন। ক্যানসার-যুদ্ধেও নিজেকে ততটাই নিপুণ করে তুলেছেন তিনি।

নিজের অসুস্থতার খবর ইনস্টাগ্রামে প্রকাশ্যে এনে সকলকে সতর্ক থাকার বার্তা দিয়েছেন তিনি। ৪৪ বছর বয়সী ক্লার্ক বুধবার সোশ্যাল মিডিয়ায় অস্ত্রোপচারের পরের একটি ছবি শেয়ার করেন। সেখানে তাঁর নাকের পাশে সেলাইয়ের দাগ স্পষ্ট। ছবির সঙ্গে তিনি লেখেন, “ত্বকের ক্যানসার (Skin Cancer) বাস্তব, বিশেষ করে অস্ট্রেলিয়ায়। আজ আমার নাক থেকে আরও একটি ক্যানসার অপসারণ করা হয়েছে।” সচেতনতার বার্তা দিয়ে ক্লার্ক বলেন, “সবাই নিয়মিত ত্বক পরীক্ষা করান। প্রতিকারের থেকে প্রতিরোধ ভালো। আমি চিকিৎসকদের প্রতি কৃতজ্ঞ।”

আরও পড়ুন: আইপিএল থেকে অবসরের ঘোষণা অশ্বিনের, নতুন যাত্রা শুরুর ইঙ্গিত

যদিও এই প্রথম নয়, ক্যানসারের সঙ্গে ক্লার্কের এই লড়াই দীর্ঘদিনের। প্রথমবার ২০০৬ সালে তাঁর শরীরে এই রোগ ধরা পড়ে। তারপর থেকে প্রায় ডজনখানেক বার তাঁর ক্যানসার অপসারণের অস্ত্রোপচার হয়েছে। গত বছরই তাঁর বুকে অপারেশন হয়। ২০২৩ সালে কপাল ও মুখ থেকেও ত্বকের ক্যানসার অপসারণ করা হয়।

View this post on Instagram

A post shared by Michael Clarke AO (@michaelclarkeofficial)

তবে শুধু চিকিৎসার মধ্যেই থেমে থাকেননি ক্লার্ক। ক্যানসার সচেতনতা বৃদ্ধির লক্ষ্যে ২০২৩ সালে তিনি অস্ট্রেলিয়ান স্কিন ক্যানসার ফাউন্ডেশনের সঙ্গে যুক্ত হন। নিজের অভিজ্ঞতা থেকে তিনি জানান, বছরে অন্তত দু’বার তিনি পূর্ণাঙ্গ ত্বক পরীক্ষা করানোর চেষ্টা করেন। চিকিৎসকদের মতে, গোটা বিশ্বের তুলনায় অস্ট্রেলিয়াতেই ত্বকের ক্যানসারের প্রবণতা সবচেয়ে বেশি।